Gemeenskap staan saam tydens Parys-kragkrisis | Maroela Media
DA-raadslid Johan Roos het Woensdag aan Maroela Media gesê 'n aantal faktore het tot die ontploffing bygedra. "Hier word gereeld kragkabels gesteel wat ekstra druk op die verouderde stelsel plaas," het Roos gesê. "Boonop was daar nog Maandag beurtkrag ook voor die skakelaar ontplof het. Daarna was die hele dorp sonder krag, en sonder krag kan die waterpompe nie werk nie."
Roos het gesê kenners is dadelik ontbied, en daar is aanvanklik vasgestel dat die kragonderbreking tot Vrydag kon voortduur. "Die grootste probleem was water. Ons het gelukkig baie hulp van die landelike gemeenskap gekry en boere het water na die dorp en kernpunte, soos die hospitaal, aangery. Plaaslike sakemanne het ook probeer help waar hulle kan."
Sommige pasiënte is van die plaaslike hospitaal na 'n nabygeleë hospitaal oorgeplaas.
"Dit was hartroerend om te sien hoe die hele gemeenskap, selfs die polisie, sakelui, GPF, amptenare van die Ngwathe-munisipaliteit, die provinsiale regering en Eskom saamgestaan het om die probleem op te los," het Roos gesê. "Tegnici het al om die uur gewerk en die kragtoevoer is Woensdagoggend teen 04:00 herstel."
Roos het gesê daar is nog klein probleme wat sporadiese kragonderbrekings kan veroorsaak, en dit gaan nog 'n ruk neem vir die opgaardamme om vol te loop.
"Dit het 'n krisis gekos om bewusmaking te skep. Die probleme wat ervaar is, kan nou behoorlik aangespreek word om te verhoed dat so iets weer gebeur," het hy bygevoeg.
Hy het gesê daar is reeds sprake dat die polisie meer roetine patrollies by die substasie gaan doen om kabeldiefstal te bekamp. "Daar is ook ernstige sprake om 'n kragopwekker aan te skaf wat die waterprobleem sal oplos as daar nie krag is nie, veral met beurtkrag wat 'n daaglikse deel van ons lewens word."
Roos was vol lof vir die gemeenskap en rolspelers, vir al die nuwe munisipale bestuurder Lucky Kamolane, oor hoe hy die situasie hanteer het.
Puik! Goeie werk. Stel 'n goeie voorbeeld en hopelik sal ander volg.
Ons in Parys het n voorsmaak gehad van hoe dit sal voel as daar n algehele verduistering kom. Snags pikdonker en bedags snikwarm met geen water . Dit is nie aangenaam nie en hoop maar net dat Eskom se oe oopgaan.
In 'n ander berig word berig dat 25 jaar gelede het Mandela en sy kaders oorgeneem, en ja, 25 jaar later is dit waar ons staan in ons land, sonder water, sonder krag … mooi so ANC, doen so voort … tweede Zimbabwe lê net om die draai …
Baie dankie aan al die betrokke persone vir die herstel van die krag toevoer, die LVG en die boere vir die aflewering van die water. 'n Baie groot dankie aan al die inwoners van Najaarsrus Sentrum vir Bejaardes vir jul geduld en rustigheid in hierdie groot krisis. Aan die personeel van Najaarsrus, julle is die beste.
Aan die nuwe munisipale bestuurder 'n "Well Done". Hoop jy stel 'n voorbeeld aan al die ander munisipaliteite en dat hulle jou voorbeeld kan volg.